CELEX: 32019D1904
Language: hu
Date: 2019-11-08 00:00:00
Title: A Tanács (EU) 2019/1904 határozata (2019. november 8.) a Bizottságnak a Bíróság C-528/16 sz. ügyben hozott ítéletére tekintettel az új génkezelési technikák uniós jog szerinti jogállásáról szóló tanulmány és – amennyiben a tanulmány eredményeire tekintettel annak helye van – javaslat benyújtására való felkéréséről

14.11.2019   
               
               
                  HU
               
               
                  Az Európai Unió Hivatalos Lapja
               
               
                  L 293/103
               
            
         A TANÁCS (EU) 2019/1904 HATÁROZATA
         (2019. november 8.)
         a Bizottságnak a Bíróság C-528/16 sz. ügyben hozott ítéletére tekintettel az új génkezelési technikák uniós jog szerinti jogállásáról szóló tanulmány és – amennyiben a tanulmány eredményeire tekintettel annak helye van – javaslat benyújtására való felkéréséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 241. cikkére,
         mivel:
         
                     (1)
                  
                  
                     A 2001/18/EK európai parlamenti és tanácsi irányelvben (1) foglalt fogalommeghatározás szerint a „genetikailag módosított szervezet (GMO)” olyan szervezet, az ember kivételével, amelyben a genetikai anyagot olyan módon változtatták meg, amely nem fordulna elő a természetben párosodás, illetve természetes rekombináció útján. Ezt a fogalommeghatározást kiegészítik a vonatkozó technikák jegyzékei, amelyek egyúttal meghatározzák az említett irányelv hatályát. A fogalommeghatározást és a technikák jegyzékét a jogalkotó azon nemesítési technikák fényében dolgozta ki, amelyek a 2001/18/EK irányelv elfogadásakor rendelkezésre álltak és használatban voltak.
                  
               
                     (2)
                  
                  
                     Azóta komoly haladás történt az új nemesítési technikák kifejlesztésében, ami jogi bizonytalansághoz vezetett a tekintetben, hogy az új nemesítési technikákra is vonatkozik-e a géntechnológiával módosított szervezetek fogalommeghatározása, és hogy ezek a technikák a 2001/18/EK irányelv hatálya alá tartoznak-e, továbbá hogy az ilyen technikákkal előállított termékekre következésképpen vonatkoznak-e az említett irányelvben előírt kötelezettségek.
                  
               
                     (3)
                  
                  
                     A Bíróság a C-528/16. sz. ügyben hozott ítéletében (2) a 2001/18/EK irányelv általános céljaira figyelemmel úgy határozott, hogy a mutagenezis új technikái az említett irányelv hatálya alá tartoznak és ezért azokra vonatkoznak az említett irányelvben előírt kötelezettségek.
                  
               
                     (4)
                  
                  
                     Az ítélet egyértelmű jogi helyzetet teremtett a mutagenezis új technikáinak jogállását illetően, ugyanakkor felvetett olyan gyakorlati kérdéseket, amelyek következményekkel járnak a nemzeti illetékes hatóságokra, az Unió iparára, és ezen belül is a növénynemesítési ágazatra, a kutatásra és más területekre nézve is. A kérdések többek között arra vonatkoznak, hogy miként biztosítható a 2001/18/EK irányelvnek való megfelelés, ha a mutagenezis új technikái révén előállított termékeket a jelenlegi módszerekkel nem lehet megkülönböztetni a természetes mutáció útján létrejött termékektől, illetve hogy egy ilyen helyzetben miként biztosítható az egyenlő bánásmód, azaz az importált termékek és az Unióban előállított termékek egyenrangú kezelése.
                  
               
                     (5)
                  
                  
                     A Tanács úgy véli, hogy a jogalkotás minőségének javításáról szóló, 2016. április 13-i intézményközi megállapodással (3) és különösen annak az Európai Unió működéséről szóló szerződés 225. és 241. cikke alkalmazásáról szóló 10. cikkével összhangban egy tanulmányra van szükség a helyzet tisztázása érdekében,
                  
               ELFOGADTA EZT A HATÁROZATOT:
         
            1. cikk
            A Tanács felkéri a Bizottságot, hogy 2021. április 30-ig nyújtson be tanulmányt az új génkezelési technikák uniós jog szerinti jogállásáról a Bíróság C-528/16 sz. ügyben hozott ítéletére tekintettel.
         
         
            2. cikk
            
               (1)   A Tanács felkéri a Bizottságot, hogy – amennyiben a tanulmány eredményeire tekintettel annak helye van – nyújtson be javaslatot, vagy tájékoztassa a Tanácsot arról, hogy a tanulmány nyomon követéseként milyen további intézkedésekre van szükség.
            
            
               (2)   A Tanács a szokásos gyakorlatnak megfelelően felkéri a Bizottságot, hogy a javaslathoz csatoljon hatásvizsgálatot.
            
         
         
            3. cikk
            Ez a határozat az Európai Unió Hivatalos Lapjában való kihirdetésének napján lép hatályba.
         
         
            Kelt Brüsszelben, 2019. november 8-án.
            
               
                  a Tanács részéről
               
               
                  az elnök
               
               L. ANDERSSON
            
         
         
            (1)  Az Európai Parlament és a Tanács 2001/18/EK irányelve (2001. március 12.) a géntechnológiával módosított szervezetek környezetbe történő szándékos kibocsátásáról és a 90/220/EGK tanácsi irányelv hatályon kívül helyezéséről (HL L 106., 2001.4.17., 1. o.).
         
            (2)  A Bíróság Confédération paysanne és társai kontra Premier ministre és Ministre de l’Agriculture, de l’Agroalimentaire et de la Forêt C-528/16. sz. ügyben 2018. július 25-én hozott ítélete, ECLI:EU:C:2018:583.
         
            (3)  OJ L 123, 2016.5.12., p. 1.